ચાલુ વર્ષે ૨૦૧૮ના અંતમાં ત્રણ રાજ્યોમાં વિધાનસભાની ચૂંટણી યોજાવાની છે અને આ રાજ્યોમાં અન્ય પક્ષો સાથે ચૂંટણી સમજૂતી કરવા માટેના પ્રયાસ શરૃ કર્યા છે. આ રાજ્યોમાં રાજસ્થાન, મધ્યપ્રદેશ અને છત્તીસગઢનો સમાવેશ થાય છે. આ ત્રણ રાજ્યોના કોંગ્રેસના અગ્રણીઓ ગત દિવસોમાં રાહુલ ગાંધીને મળ્યા હતા ત્યારે વિવિધ મુદ્દાઓની ચર્ચા થઈ હતી અને અન્ય પક્ષો સાથે જોડાણ અંગેની નીતિ બાબતે સર્વસંમતિ સધાઈ હતી. જોકે રાજસ્થાન પ્રદેશ કોંગ્રેસના પ્રમુખ રાજ્યમાં કોઈ પક્ષ સાથે ચૂંટણી જોડાણ કરવા ઇચ્છતા નથી. તેમનો દાવો એવો છે કે તેઓ એકલા હાથે ચૂંટણી જીતી શકે તેમ છે. બીજી બાજુ મધ્યપ્રદેશમાં કોંગ્રેસ પ્રમુખ કમલનાથે બહુજન સમાજ પાર્ટી સાથે જોડાણ કરવાની ઇચ્છા જાહેર કરી છે. જોકે માયાવતી એવું ઇચ્છે છે કે કોંગ્રેસે કોઈ એકાદ રાજ્યમાં નહીં, બલ્કે બધાં રાજ્યોમાં તેમની સાથે જોડાણ કરવું જોઈએ. માયાવતીની આ શરતને કારણે રાજસ્થાનમાં માયાવતીના પક્ષને માટે કોંગ્રેસે થોડી બેઠકો ફાળવવી પડશે. એ જ રીતે છત્તીસગઢમાં કોંગ્રેસ માયાવતીના બહુજન સમાજ ઉપરાંત અજીત જોગીએ કોંગ્રેસથી અલગ થઈને સ્થાપેલા પ્રાદેશિક પક્ષ સાથે ગઠબંધન કરવાનું નક્કી કર્યું છે.